เชิญชวนประชาชนร่วมกิจกรรมเนื่องในวันมาฆบูชา ประจำปี 2565 ภายใต้มาตรการคุมเข้มป้องกันโควิด -19
นายเกรียงศักดิ์ บุญประสิทธิ์ อธิบดีกรมการศาสนา กล่าวว่า วันนี้ (16 ก.พ. 65) เป็นวันสำคัญทางพระพุทธศาสนา เนื่องในวันมาฆบูชา ในพื้นที่ส่วนกลาง กรมการศาสนา  ร่วมกับคณะสงฆ์วัดสระเกศราชวรมหาวิหาร จัดกิจกรรมสำคัญประกอบด้วย พิธีเจริญพระพุทธมนต์ ตักบาตร และเวียนเทียน  นอกจากนี้ ยังมีการจัดกิจกรรมผ่านระบบออนไลน์ เพื่อความปลอดภัยจากสถานการณ์โควิด -19  ผ่านเว็บแอปพลิเคชัน www.วันสำคัญทางพระพุทธศาสนา.com มีกิจกรรมเรียนรู้ให้ร่วมสนุก รวมทั้งการจัดกิจกรรม “ธรรม Talk Walk Rally  สักการะสิ่งศักดิ์สิทธิ์ภายในวัดสระเกศ”  ขณะที่ ส่วนภูมิภาค กำหนดให้จัดกิจกรรมได้ตามบริบทในแต่ละพื้นที่ เช่น พิธีทำบุญตักบาตร ทำวัตรสวดมนต์ เจริญจิตภาวนา ฟังพระธรรมเทศนา สักการะพระบรมสารีริกธาตุ เวียนเทียนในรูปแบบปกติ ณ สถานที่ที่กำหนด (on site) หรือจัดกิจกรรมฯ ผ่านระบบออนไลน์  เน้นย้ำให้ทุกสถานที่จัดงาน ดำเนินการตามข้อกำหนดการควบคุมการแพร่ระบาดของโรคโควิด -19 อย่างเคร่งครัด พร้อมเชิญชวนประชาชนร่วมกิจกรรมและปฏิบัติตามมาตรการที่กำหนด อธิบดีกรมการศาสนา กล่าวอีกว่า กรมการศาสนา ยังมีการผลิตสื่อสร้างสรรค์ส่งเสริมคุณธรรมจริยธรรม สำหรับเด็กและเยาวชนพร้อมเปิดพื้นที่ แหล่งเรียนรู้ เสริมสร้างความเข้าใจเกี่ยวกับองค์ความรู้ ความสำคัญและหลักธรรมที่เกี่ยวข้องเนื่องในวันมาฆบูชา ผ่านการเข้าร่วมกิจกรรม หรือเรียนรู้ผ่านสื่อเทคโนโลยีออนไลน์ เว็บไซต์ กรมการศาสนา www.dra.go.th